
1.	A GYÓGYSZER NEVE

Sacubitril/Valsartan Stada 24 mg/26 mg filmtabletta
Sacubitril/Valsartan Stada 49 mg/51 mg filmtabletta
Sacubitril/Valsartan Stada 97 mg/103 mg filmtabletta


2.	MINŐSÉGI ÉS MENNYISÉGI ÖSSZETÉTEL

Sacubitril/Valsartan Stada 24 mg/26 mg filmtabletta
24,3 mg szakubitrilt (szakubitril-nátrium formájában) és 25,7 mg valzartánt (valzartán-dinátrium formájában) tartalmaz filmtablettánként.

Sacubitril/Valsartan Stada 49 mg/51 mg filmtabletta
48,6 mg szakubitrilt (szakubitril-nátrium formájában) és 51,4 mg valzartánt (valzartán-dinátrium formájában) tartalmaz filmtablettánként.

Sacubitril/Valsartan Stada 97 mg/103 mg filmtabletta
97,2 mg szakubitrilt (szakubitril-nátrium formájában) és 102,8 mg valzartánt (valzartán-dinátrium formájában) tartalmaz filmtablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Filmtabletta (tabletta)

Sacubitril/Valsartan Stada 24 mg/26 mg filmtabletta
Fehér, mindkét oldalán domború, ovális filmtabletta, egyik oldalán „S7V”, a másik oldalán „L1” jelzéssel. A tabletta mérete körülbelül 13 mm × 5 mm.

Sacubitril/Valsartan Stada 49 mg/51 mg filmtabletta
Rózsaszín, mindkét oldalán domború, ovális filmtabletta, egyik oldalán „S7V”, a másik oldalán „M2” jelzéssel. A tabletta mérete körülbelül 12 mm × 5 mm.

Sacubitril/Valsartan Stada 97 mg/103 mg filmtabletta
Rózsaszín, mindkét oldalán domború, ovális filmtabletta, egyik oldalán „S7V”, a másik oldalán „H3” jelzéssel. A tabletta mérete körülbelül 16 mm × 6 mm.


4.	KLINIKAI JELLEMZŐK

4.1	Terápiás javallatok

Szívelégtelenség felnőtteknél
A Sacubitril/Valsartan Stada a tüneteket okozó, csökkent ejekciós frakciójú, krónikus szívelégtelenségben szenvedő felnőtt betegek kezelésére javallott (lásd 5.1 pont).

4.2	Adagolás és alkalmazás

Adagolás

Általános szempontok
A Sacubitril/Valsartan Stada-t nem szabad angiotenzinkonvertálóenzim- (ACE-) gátlóval vagy angiotenzin-II-receptor-blokkolóval (ARB) egyidejűleg alkalmazni. ACE-gátlóval történő egyidejű alkalmazása során fennáll az angiooedema potenciális kockázata, ezért tilos elkezdeni a Sacubitril/Valsartan Stada alkalmazását az ACE-gátló kezelés abbahagyását követő 36 órán belül (lásd 4.3, 4.4 és 4.5 pont).

A Sacubitril/Valsartan Stada-ban lévő valzartán biohasznosulása jobb, mint a forgalomban lévő, egyéb tabletta gyógyszerformákban lévő valzartáné (lásd 5.2 pont).

Ha egy dózist nem vesz be a beteg, akkor a következő dózist az előírt időpontban kell bevennie.

Szívelégtelenség felnőtteknél
Az alábbi adagolási ajánlás kizárólag azoknak a betegeknek szól, akik a Sacubitril/Valsartan Stada-kezelés megkezdése előtt angiotenzinkonvertáló‑enzim (ACE) -gátlót vagy angiotenzin II‑receptor-blokkolót (ARB) szedtek olyan dózisban, amely napi > 10 mg enalaprilnak felel meg.
A Sacubitril/Valsartan Stada javasolt kezdő dózisa naponta kétszer egy 49 mg/51 mg-os tabletta. A Sacubitril/Valsartan Stada dózisát a beteg toleranciájától függően, 2‑4 hét alatt meg kell duplázni, a naponta kétszer 97 mg/103 mg-os céldózisig (lásd 5.1 pont).
Az ajánlott kezdő dózis az alább leírt esetekben eltérő, ezért ezekben az esetekben másik, szakubitril/valzartánt tartalmazó készítményeket kell alkalmazni.

Ha a betegeknél tolerábilitási problémákat észlelnek (a szisztolés vérnyomás ≤95 Hgmm, tüneteket okozó hypotonia, hyperkalaemia, veseműködési zavar), az egyidejűleg alkalmazott gyógyszerek módosítása, vagy a Sacubitril/Valsartan Stada dózisának átmeneti csökkentése vagy a kezelés abbahagyása javasolt (lásd 4.4 pont).

A PARADIGM-HF vizsgálatban a szakubitril/valzartán kombinációt más, a szívelégtelenség kezelésére szolgáló kezelésekkel adták együtt, egy ACE-gátló vagy más ARB helyett (lásd 5.1 pont). Korlátozott mennyiségű a tapasztalat a jelenleg ACE-gátlót vagy ARB-t nem szedő, vagy ezekből a gyógyszerekből kis (< 10 mg/nap enalaprilnak megfelelő) dózisokat szedő betegekkel. Ezeknél a betegeknél másik, szakubitril/valzartánt tartalmazó készítményeket kell alkalmazni.

A Sacubitril/Valsartan Stada-kezelést nem szabad elkezdeni azoknál a betegeknél, akiknek a szérum káliumszintjük >5,4 mmol/l, vagy akiknek a szisztolés vérnyomása <100 Hgmm (lásd 4.4 pont). Azoknál a betegeknél, akiknek a szisztolés vérnyomása ≥100‑110 Hgmm, másik, szakubitril/valzartán kombinációt tartalmazó készítményt kell alkalmazni.

Szívelégtelenség gyermekeknél és serdülőknél
Gyermekeknél és serdülőknél a kezeléshez másik, szakubitril/valzartánt tartalmazó készítményeket kell alkalmazni.

Különleges betegcsoportok

Idősek
A dózisnak összhangban kell lennie az idős beteg vesefunkciójával.

Vesekárosodás
Enyhe fokú vesekárosodás esetén (eGFR 60‑90 ml/perc/1,73 m2) nem szükséges a dózis módosítása.

Közepesen súlyos és súlyos fokú vesekárosodásban szenvedő betegeknél a kezeléshez másik szakubitril/valzartán kombinációt tartalmazó készítményeket kell alkalmazni.

A végstádiumú vesebetegségben szenvedő betegekkel nincs tapasztalat, és a Sacubitril/Valsartan Stada alkalmazása nem javasolt.

Májkárosodás
Ha a Sacubitril/Valsartan Stada-t enyhe fokú májkárosodás esetén (Child-Pugh A stádium) adják, nem szükséges a dózis módosítása.

Közepesen súlyos fokú májkárosodásban szenvedő betegeknél a kezeléshez másik szakubitril/valzartán kombinációt tartalmazó készítményeket kell alkalmazni.

A súlyos májkárosodásban, biliaris cirrhosisban vagy cholestasisban szenvedő betegeknél (Child-Pugh C stádium) a Sacubitril/Valsartan Stada ellenjavallt (lásd 4.3 pont).

Az alkalmazás módja

Szájon át történő alkalmazásra.
A Sacubitril/Valsartan Stada bevehető étkezés közben vagy attól függetlenül (lásd 5.2 pont). A tablettát egy pohár vízzel kell lenyelni. Nem ajánlott széttörni vagy összezúzni a tablettákat.

4.3	Ellenjavallatok

· A készítmény hatóanyagaival vagy a 6.1 pontban felsorolt bármely segédanyagával szembeni túlérzékenység.
· ACE-gátlókkal történő egyidejű alkalmazás (4.4 és 4.5 pont). A Sacubitril/Valsartan Stada-t tilos alkalmazni az ACE-gátló-kezelés abbahagyását követő 36 órán belül.
· Ismert angiooedema az anamnézisben, ami korábbi ACE-gátló vagy ARB-kezeléssel van összefüggésben (lásd 4.4 pont).
· Örökletes vagy idiopathiás angiooedema (lásd 4.4 pont).
· Aliszkirén-tartalmú gyógyszerekkel történő egyidejű alkalmazása diabetes mellitusban vagy vesekárosodásban szenvedő betegeknél (eGFR <60 ml/perc/1,73 m2) (lásd 4.4 és 4.5 pont).
· Súlyos májkárosodás, biliaris cirrhosis és cholestasis (lásd 4.2 pont).
· A terhesség második és harmadik trimesztere (lásd 4.6 pont).

4.4	Különleges figyelmeztetések és az alkalmazással kapcsolatos óvintézkedések

A renin-angiotenzin-aldoszteron rendszer (RAAS) kettős blokádja
· Az angiooedema fokozott kockázata miatt a szakubitril/valzartán és egy ACE-gátló kombinációja ellenjavallt (lásd 4.3 pont). A szakubitril/valzartán-kezelést tilos elkezdeni az ACE-gátló-kezelés utolsó dózisának bevételét követő 36 órán belül. Amennyiben a szakubitril/valzartán-kezelés leállításra kerül, az ACE-gátló-kezelés nem kezdhető el a szakubitril/valzartán utolsó dózisát követő 36 órán belül (lásd 4.2, 4.3 és 4.5 pont).
· A szakubitril/valzartán direkt renin-inhibitorokkal, például aliszkirénnel történő kombinációja nem javasolt (lásd 4.5 pont). A szakubitril/valzartán aliszkirén-tartalmú gyógyszerekkel történő kombinációja ellenjavallt a diabetes mellitusban vagy vesekárosodásban szenvedő betegeknél (eGFR <60 ml/perc/1,73 m2) (lásd 4.3 és 4.5 pont).
· A Sacubitril/Valsartan Stada valzartánt tartalmaz, ezért nem szabad egyidejűleg alkalmazni másik, ARB-tartalmú gyógyszerrel (lásd 4.2 és 4.5 pont).

Hypotensio
A kezelést nem szabad elkezdeni, csak akkor, ha a szisztolés vérnyomás felnőtteknél ≥100 Hgmm, illetve gyermekeknél és serdülőknél, ha a szisztolés vérnyomás a beteg életkora szerinti érték 5. percentilise vagy azt meghaladja (lásd 4.2 pont). Olyan betegeket nem vizsgáltak, akiknek a szisztolés vérnyomása alacsonyabb ezeknél az értékeknél (lásd 5.1 pont). A klinikai vizsgálatok során a szakubitril/valzartánnal kezelt felnőtteknél tünetekkel járó hypotensióról számoltak be (lásd 4.8 pont), különösen a ≥65 éves betegeknél, a vesebetegségben szenvedő betegeknél, valamint az alacsony szisztolés vérnyomású betegeknél (<112 Hgmm). A kezelés elkezdésekor vagy a szakubitril/valzartán dózisának beállítása alatt a vérnyomást rutinszerűen ellenőrizni kell. Ha hypotensio alakul ki, a szakubitril/valzartán dózisának átmeneti csökkentése vagy alkalmazásának abbahagyása javasolt (lásd 4.2 pont). A diuretikumok, az egyidejűleg alkalmazott vérnyomáscsökkentők dózisának módosítása és a hypotonia egyéb okainak (például hypovolaemia) a kezelése mérlegelendő. Nagyobb valószínűséggel alakul ki tüneteket okozó hypotensio, ha a betegnek volumenhiánya volt, például diuretikus kezelés, sószegény diéta, hasmenés vagy hányás miatt. A szakubitril/valzartán-kezelés elkezdése előtt a nátrium- és/vagy volumendepletiót korrigálni kell, ugyanakkor az ilyen, korrekcióra irányuló intézkedések esetén körültekintően mérlegelni kell a volumentúlterhelés kockázatát is.

Vesekárosodás
A szívelégtelenségben szenvedő betegek vizsgálata mindig ki kell terjedjen a vesefunkció értékelésére is. Enyhe vagy közepesen súlyos fokú vesekárosodás esetén nagyobb a hypotensio kialakulásának kockázata (lásd 4.2 pont). Nagyon korlátozott mennyiségű a klinikai tapasztalat a súlyos fokú vesekárosodással (becsült GFR <30 ml/perc/1,73 m2), és ezeknél a betegeknél lehet a legnagyobb a hypotensio kockázata (lásd 4.2 pont). A végstádiumú vesebetegségben szenvedő betegekkel nincs tapasztalat, és a szakubitril/valzartán alkalmazása nem javasolt.

A veseműködés romlása
A szakubitril/valzartán alkalmazása a vesefunkció csökkenésével járhat. A kockázatot tovább növelheti a dehydratio vagy a nem-szteroid gyulladáscsökkentő szerek (NSAID-ok) egyidejű alkalmazása (lásd 4.5 pont). A dózis csökkentése mérlegelendő azoknál a betegeknél, akiknél a vesefunkció klinikailag jelentős csökkenése alakul ki.

Hyperkalaemia
A kezelést nem szabad elkezdeni, ha a szérum káliumszintje >5,4 mmol/l felnőtteknél, valamint >5,3 mmol/l gyermekeknél és serdülőknél. A szakubitril/valzartán alkalmazása a hyperkalaemia fokozott kockázatával járhat, noha hypokalaemia is előfordulhat (lásd 4.8 pont). A szérum káliumszintjének monitorozása javasolt, különösen azoknál a betegeknél, akiknek olyan kockázati tényezőik vannak, mint a vesekárosodás, a diabetes mellitus vagy a hypoaldosteronismus, vagy akik káliumban gazdag étrendet tartanak, vagy akik mineralokortikoid-antagonistákat kapnak (lásd 4.2 pont). Ha a betegeknél klinikailag jelentős hyperkalaemiát észlelnek, az egyidejűleg alkalmazott gyógyszerek módosítása, a kezelés leállítása vagy a dózis átmeneti csökkentése javasolt. Ha a szérum káliumszintje >5,4 mmol/l, mérlegelni kell a kezelés abbahagyását.

Angiooedema
A szakubitril/valzartánnal kezelt betegeknél angiooedemáról számoltak be. Ha angiooedema alakul ki, akkor a szakubitril/valzartán adását azonnal fel kell függeszteni, és megfelelő kezelést kell kezdeni, és a beteget a kialakult jelek és tünetek teljes és tartós megszűnéséig monitorozni kell. Tilos a szakubitril/valzartánt ismét alkalmazni. Igazolt angiooedema esetén, amikor az ödéma az arcra és az ajkakra korlátozódott, az állapot rendszerint kezelés nélkül megszűnt, bár az antihisztaminok hatásosan enyhítették a tüneteket.

A laryngealis oedemával járó angiooedema végzetes lehet. Amennyiben a nyelv, a glottis vagy a larynx érintett, ami valószínűleg légúti obstructiót okoz, akkor a megfelelő kezelést, például 1 mg/1 ml adrenalin-oldat (0,3‑0,5 ml) adását és/vagy a légutak átjárhatóságát biztosító intézkedéseket azonnal el kell kezdeni.

Nem vizsgáltak olyan betegeket, akiknek az anamnézisében angiooedema szerepel. Mivel ilyen esetekben az angiooedema kockázata nagyobb lehet, ezeknél a betegeknél a szakubitril/valzartán alkalmazásakor elővigyázatosság javasolt. A szakubitril/valzartán ellenjavallt azoknál a betegeknél, akiknek az ismert anamnézisben angiooedema szerepel, ami korábbi ACE-gátló- vagy ARB-kezeléssel van összefüggésben, vagy örökletes vagy idiopathiás angiooedemában szenvednek (lásd 4.3 pont).

A fekete bőrű betegek hajlamosabbak az angiooedema kialakulására (lásd 4.8 pont).

Intestinalis angiooedemáról számoltak be angiotenzin-II-receptor-blokkolóval, többek között a valzartánnal kezelt betegek esetén (lásd 4.8 pont). Ezeknél a betegeknél abdominalis fájdalom, hányinger, hányás és hasmenés jelentkezett. A tünetek az angiotenzin-II-receptor-blokkolóval végzett kezelés leállítása után megszűntek. Amennyiben intestinalis angiooedemát diagnosztizálnak, a szakubitril/valzartán-kezelést le kell állítani, és a beteget megfelelően monitorozni kell mindaddig, amíg a tünetek teljes mértékben meg nem szűnnek.

Az arteria renalis szűkülete
A szakubitril/valzartán emelheti a vér karbamidszintjét és a szérum kreatininszintet is azoknál a betegeknél, akiknek egyoldali vagy kétoldali arteria renalis szűkületük van. Elővigyázatosság szükséges és a vesefunkció monitorozása javasolt azoknál a betegeknél, akiknek arteria renalis szűkületük van.

New York Heart Association (NYHA) IV-es funkcionális stádiumú betegek
Az ebben a populációban rendelkezésre álló korlátozott mennyiségű klinikai tapasztalat miatt elővigyázatosság szükséges, ha a szakubitril/valzartánt NYHA IV-es funkcionális stádiumú betegeknek kezdik adni.

B-típusú natriureticus peptid (BNP)
A B-típusú natriureticus peptid nem megfelelő biológiai markere a szívelégtelenségnek a szakubitril/valzartánnal kezelt betegeknél, mivel az egy neprilizin-szubsztrát (lásd 5.1 pont).

Májkárosodásban szenvedő betegek
Korlátozott mennyiségű a klinikai tapasztalat a közepesen súlyos májkárosodásban szenvedő (Child-Pugh B stádium) vagy az olyan betegekkel, akiknél a GOT/GPT-értékek meghaladják a normálérték felső határának kétszeresét. Ezeknél a betegeknél az expozíció emelkedett lehet, és a biztonságosságot nem igazolták.

Ezért elővigyázatosság javasolt, amikor ezeknél a betegeknél alkalmazzák (lásd 4.2 és 5.2 pont). A súlyos májkárosodásban, biliaris cirrhosisban vagy cholestasisban szenvedő betegeknél (Child-Pugh C stádium) a szakubitril/valzartán ellenjavallt (lásd 4.3 pont).

Pszichiátriai kórképek
A szakubitril/valzartán alkalmazását összefüggésbe hozták pszichiátriai eseményekkel, például hallucinációkkal, paranoiával és pszichotikus eseményekhez kapcsolódó alvászavarokkal.
Amennyiben a beteg ilyen eseményeket tapasztal, meg kell fontolni a szakubitril/valzartán-kezelés abbahagyását.

Nátrium
A készítmény kevesebb mint 1 mmol (23 mg) nátriumot tartalmaz adagonként, azaz gyakorlatilag „nátriummentes”.

4.5	Gyógyszerkölcsönhatások és egyéb interakciók

Ellenjavallathoz vezető kölcsönhatások

ACE-gátlók
A szakubitril/valzartán ACE-gátlókkal történő egyidejű alkalmazása ellenjavallt, mivel a neprilizin (NEP) és az ACE egyidejű gátlása növelheti az angiooedema kockázatát. A szakubitril/valzartán-kezelést tilos elkezdeni az ACE-gátló kezelés utolsó dózisának bevételét követő 36 órán belül. Az ACE-gátló kezelést tilos elkezdeni a szakubitril/valzartán utolsó dózisát követő 36 órán belül (lásd 4.2 és 4.3 pont).

Aliszkirén
A szakubitril/valzartán aliszkirén-tartalmú gyógyszerekkel történő egyidejű alkalmazása ellenjavallt diabetes mellitusban vagy vesekárosodásban szenvedő betegeknél (eGFR <60 ml/perc/1,73 m2) (lásd 4.3 pont). A szakubitril/valzartán direkt renin-inhibitorokkal, például aliszkirénnel történő kombinációja nem javasolt (lásd 4.4 pont). A szakubitril/valzartán és aliszkirén kombináció potenciálisan a mellékhatások, mint a hypotensio, a hyperkalaemia és a csökkent veseműködés (beleértve az akut veseelégtelenséget is) nagyobb gyakoriságával jár (lásd 4.3 és 4.4 pont).

Kölcsönhatások, melyek miatt az egyidejű alkalmazás nem javasolt

A szakubitril/valzartán valzartánt tartalmaz, ezért nem szabad egyidejűleg alkalmazni másik, ARB-tartalmú gyógyszerrel (lásd 4.4 pont).

Elővigyázatosságot igénylő kölcsönhatások

OATP1B1- és OATP1B3-szubsztrátok, például sztatinok
In vitro adatok azt mutatják, hogy a szakubitril gátolja az OATP1B1 és OATP1B3 transzportereket. Ezért a szakubitril/valzartán növelheti az OATP1B1- és OATP1B3-szubsztrátok, mint például a sztatinok szisztémás expozícióját. A szakubitril/valzartán egyidejű alkalmazása akár 2-szeresére növelte az atorvasztatin és metabolitjainak Cmax-értékét, és akár 1,3-szeresére az AUC-értékét. A szakubitril/valzartán és a sztatinok egyidejű alkalmazásakor elővigyázatosság szükséges. A szimvasztatin és a szakubitril/valzartán egyidejű alkalmazásakor nem észleltek klinikailag jelentős kölcsönhatást.

PDE5-inhibitorok, beleértve a szildenafilt is
Dinamikus egyensúlyi állapotú szakubitril/valzartán-kezelést kapó hypertoniás betegek esetében egy egyszeri szildenafil-dózis alkalmazása lényegesen nagyobb vérnyomáscsökkenéssel járt, mint a szakubitril/valzartán önmagában történő adása esetén. Ezért elővigyázatosság szükséges, amikor a szakubitril/valzartánnal kezelt betegeknél szildenafil vagy egy másik PDE5-inhibitor adását kezdik.

Kálium
Káliummegtakarító diuretikumok (triamteren, amilorid), mineralokortikoid-antagonisták (például spironolakton, eplerenon), káliumpótlók, káliumot tartalmazó sópótlók vagy egyéb szerek (mint például a heparin) egyidejű alkalmazása a szérum káliumszint emelkedéséhez vagy a szérum kreatininszint emelkedéséhez vezethet. A szérum káliumszint monitorozása javasolt, ha a szakubitril/valzartánt ezekkel a szerekkel adják egyidejűleg (lásd 4.4 pont).

Nem-szteroid gyulladáscsökkentő szerek (NSAID-ok), beleértve a szelektív ciklooxigenáz-2 (COX-2) -inhibitorokat is
Időseknél, volumenhiányos betegeknél (beleértve azokat is, akik diuretikus kezelést kapnak), vagy azoknál a betegeknél, akiknek csökkent a vesefunkciójuk, a szakubitril/valzartán és a nem-szteroid gyulladáscsökkentők egyidejű alkalmazása a vesefunkció romlásának fokozott kockázatához vezethet. Ezért a vesefunkció monitorozása javasolt, amikor nem-szteroid gyulladáscsökkentőket szedő betegeknél egyidejűleg szakubitril/valzartán-kezelést kezdenek vagy azt módosítják (lásd 4.4 pont).

Lítium
Angiotenzinkonvertálóenzim-gátlók vagy angiotenzin-II-receptor-antagonisták, köztük a szakubitril/valzartán, és lítium egyidejű alkalmazása kapcsán beszámoltak a szérum lítiumkoncentrációjának reverzibilis emelkedéséről és toxicitás kialakulásáról. Ezért ez a kombináció nem javasolt. Ha a kombináció szükséges, a szérum lítiumszint körültekintő monitorozása javasolt. Ha diuretikumot is alkalmaznak, a lítium-toxicitás kockázata tovább növekedhet.

Furoszemid
A szakubitril/valzartán és a furoszemid egyidejű alkalmazása nem volt hatással a szakubitril/valzartán farmakokinetikai tulajdonságaira, de 50%-kal csökkentette a furoszemid Cmax-értékét, és 28%-kal az AUC-értékét. Miközben nem volt jelentős változás a vizelettérfogatban, a nátrium vizelettel történő excretiója az egyidejű alkalmazás után 4 órán belül és 24 órán belül csökkent. A furoszemid átlagos napi dózisa a PARADIGM-HF vizsgálat megkezdésétől annak végéig változatlan volt a szakubitril/valzartánnal kezelt betegeknél.

Nitrátok, például nitroglicerin
A szakubitril/valzartán és az intravénásan adott nitroglicerin együttes alkalmazásakor nem volt a vérnyomáscsökkenésben megnyilvánuló kölcsönhatás. A nitroglicerin és a szakubitril/valzartán egyidejű alkalmazása 5 szívverés/perc szívfrekvenciabeli különbséggel járt a nitroglicerin önmagában történő adásához képest. A szívfrekvenciára gyakorolt, hasonló hatás jelentkezhet, amikor a szakubitril/valzartánt sublingualisan, per os vagy transdermalisan alkalmazott nitrátokkal adják együtt. Általában a dózis módosítása nem szükséges.

OATP- és MRP2-transzporterek
A szakubitril aktív metabolitja (LBQ657) és a valzartán OATP1B1, OATP1B3, OAT1 és OAT3 szubsztrátok. A valzartán MRP2 szubsztrát is. Ezért a szakubitril/valzartán OATP1B1-, OATP1B3- és OAT3- (például rifampicin, ciklosporin), OAT1- (például tenofovir, cidofovir) vagy MRP2- (például ritonavir) inhibitorokkal történő egyidejű alkalmazása növelheti az LBQ657 vagy a valzartán szisztémás expozícióját. Az ilyen gyógyszerekkel történő egyidejű kezelés elkezdésekor vagy befejezésekor kellő elővigyázatosság szükséges.

Metformin
A szakubitril/valzartán és a metformin egyidejű alkalmazása egyaránt 23%-kal csökkentette a metformin Cmax-értékét és AUC-értékét. Ezeknek az eredményeknek a klinikai jelentősége nem ismert. Ezért amikor metformint kapó betegeknél szakubitril/valzartán-kezelést kezdenek, a beteg klinikai státuszát értékelni kell.

Nem jelentős kölcsönhatás

Nem észleltek klinikailag jelentős kölcsönhatásokat, amikor a szakubitril/valzartánt digoxinnal, warfarinnal, hidroklorotiaziddal, amlodipinnel, omeprazollal, karvedilollal vagy levonorgesztrel/etinilösztradiol kombinációval adták egyidejűleg.

4.6	Termékenység, terhesség és szoptatás

Terhesség

A szakubitril/valzartán alkalmazása a terhesség első trimesztere alatt nem javasolt, és a terhesség második és harmadik trimesztere alatt ellenjavallt (lásd 4.3 pont).

Valzartán
A terhesség első trimesztere alatti ACE-gátló expozíciót követő teratogenitás kockázatára vonatkozó epidemiológiai bizonyíték nem meggyőző, ugyanakkor a kockázat kismértékű növekedése nem zárható ki. Miközben nincsenek az ARB-k kockázatára vonatkozó, kontrollos epidemiológiai adatok, hasonló kockázatok ennél a gyógyszercsoportnál is előfordulhatnak. Amennyiben az ARB-kezelés folytatását nem tartják elengedhetetlenül szükségesnek, a terhességet tervező betegeket olyan másik vérnyomáscsökkentő kezelésekre kell átállítani, amelyek a terhesség alatti alkalmazásukra vonatkozóan igazolt biztonságossági profillal rendelkeznek. Amikor terhességet állapítanak meg, az ARB-kezelést azonnal le kell állítani, és amennyiben szükséges, egy másik kezelést kell kezdeni.
Ismert, hogy a második és harmadik trimeszter alatti ARB-expozíció humán foetotoxicitást (csökkent vesefunkció, oligohydramnion, a koponya csontosodásának visszamaradása) és neonatalis toxicitást (veseelégtelenség, hypotonia, hyperkalaemia) indukál.

Amennyiben az ARB-expozíció a terhesség második trimeszterében vagy azután történt, a vesefunkció és a koponya ultrahangos ellenőrzése javasolt. ARB-ket szedő anyák csecsemőit a hypotensio észlelése érdekében fokozottan meg kell figyelni (lásd 4.3 pont).

Szakubitril
A szakubitril terhes nőknél történő alkalmazásáról nem áll rendelkezésre információ. Az állatokon végzett vizsgálatok reprodukciós toxicitást mutattak (lásd 5.3 pont).

Szakubitril/valzartán
A szakubitril/valzartán terhes nőknél történő alkalmazásáról nem áll rendelkezésre információ. Az állatokon szakubitril/valzartánnal végzett vizsgálatok reprodukciós toxicitást mutattak (lásd 5.3 pont).

Szoptatás

Korlátozott mennyiségű adat azt mutatja, hogy a szakubitril és aktív metabolitja, az LBQ657 nagyon kis mennyiségben kiválasztódik az anyatejbe, a becsült relatív csecsemő dózis 0,01% a szakubitril és 0,46% az aktív metabolit (LBQ657) esetében, ha a szoptató nőknél naponta kétszer 24 mg/26 mg szakubitril/valzartánt alkalmaznak. Ugyanezen adatok szerint a valzartán mennyisége a kimutathatósági határérték alatt van. Nincs elegendő információ a szakubitril/valzartán újszülöttekre/csecsemőkre gyakorolt hatásairól. Az anyatejjel táplált újszülöttnél/csecsemőknél jelentkező mellékhatások potenciális kockázata miatt a Sacubitril/Valsartan Stada szoptató nőknek nem javasolt.

Termékenység

A szakubitril/valzartán humán termékenységre gyakorolt hatását illetően nem állnak rendelkezésre adatok. A hím és nőstény patkányokkal végzett vizsgálatokban nem igazolták a termékenység károsodását (lásd 5.3 pont).

4.7	A készítmény hatásai a gépjárművezetéshez és a gépek kezeléséhez szükséges képességekre

A szakubitril/valzartán kismértékben befolyásolja a gépjárművezetéshez és a gépek kezeléséhez szükséges képességeket. Gépjárművezetéskor vagy gépek kezelésekor figyelembe kell venni, hogy alkalmanként szédülés vagy fáradtság előfordulhat.

4.8	Nemkívánatos hatások, mellékhatások

A biztonságossági profil összefoglalása

A szakubitril/valzartán-kezelés alatt leggyakrabban jelentett mellékhatás felnőtteknél a hypotensio (17,6%), a hyperkalaemia (11,6%) és a vesekárosodás (10,1%) volt (lásd 4.4 pont). A szakubitril/valzartánnal kezelt betegeknél angiooedemáról (0,5%) számoltak be (lásd a Kiválasztott mellékhatások leírása részt).

A mellékhatások táblázatos felsorolása

A mellékhatások szervrendszeri kategóriák, majd gyakoriság szerint vannak felsorolva, a leggyakoribb az első, és a gyakorisági kategóriák az alábbi megegyezés szerint kerülnek megadásra: nagyon gyakori (≥1/10), gyakori (≥1/100 ‑ <1/10), nem gyakori (≥1/1000 ‑ <1/100), ritka (≥1/10 000 ‑ <1/1000), nagyon ritka (<1/10 000), és nem ismert (a gyakoriság a rendelkezésre álló adatokból nem állapítható meg). Az egyes gyakorisági kategóriákon belül a mellékhatások csökkenő súlyosság szerint kerülnek felsorolásra.

1. táblázat	A mellékhatások felsorolása
	Szervrendszeri kategória
	Preferált kifejezés
	Gyakorisági kategória

	Vérképzőszervi és nyirokrendszeri betegségek és tünetek
	Anaemia
	Gyakori

	Immunrendszeri betegségek és tünetek
	Túlérzékenység
	Nem gyakori

	Anyagcsere- és táplálkozási betegségek és tünetek
	Hyperkalaemia*
	Nagyon gyakori

	
	Hypokalaemia
	Gyakori

	
	Hypoglykaemia
	Gyakori

	
	Hyponatraemia
	Nem gyakori

	Pszichiátriai kórképek
	Hallucinációk**
	Ritka

	
	Alvászavarok
	Ritka

	
	Paranoia
	Nagyon ritka

	Idegrendszeri betegségek és tünetek
	Szédülés
	Gyakori

	
	Fejfájás
	Gyakori

	
	Ájulás
	Gyakori

	
	Posturalis szédülés
	Nem gyakori

	
	Myoclonus
	Nem ismert

	A fül és az egyensúly-érzékelő szerv betegségei és tünetei
	Vertigo
	Gyakori

	Érbetegségek és tünetek
	Hypotensio*
	Nagyon gyakori

	
	Orthostaticus hypotonia
	Gyakori

	Légzőrendszeri, mellkasi és mediastinalis betegségek és tünetek
	Köhögés
	Gyakori

	Emésztőrendszeri betegségek és tünetek
	Hasmenés
	Gyakori

	
	Hányinger
	Gyakori

	
	Gastritis
	Gyakori

	
	Intestinalis angiooedema
	Nagyon ritka

	A bőr és a bőr alatti szövet betegségei és tünetei
	Pruritus
	Nem gyakori

	
	Bőrkiütés
	Nem gyakori

	
	Angiooedema*
	Nem gyakori

	Vese- és húgyúti betegségek és tünetek
	Vesekárosodás*
	Nagyon gyakori

	
	Veseelégtelenség
(veseelégtelenség, akut veseelégtelenség)
	Gyakori

	Általános tünetek, az alkalmazás helyén fellépő reakciók
	Fáradtság
	Gyakori

	
	Gyengeség
	Gyakori


*Lásd a Kiválasztott mellékhatások leírása részt.
**A hallási és látási hallucinációkat beleértve.

Kiválasztott mellékhatások leírása

Angiooedema
A szakubitril/valzartánnal kezelt betegeknél angiooedemáról számoltak be. A PARADIGM-HF vizsgálatban angiooedemát a szakubitril/valzartánnal kezelt betegek 0,5%-ánál, míg az enalaprillal kezelt betegek 0,2%-ánál jelentettek. Az angiooedema nagyobb előfordulási gyakoriságát észlelték a szakubitril/valzartánnal kezelt (2,4%) és az enalaprillal kezelt (0,5%) fekete bőrű betegeknél (lásd 4.4 pont).

Hyperkalaemia és szérum káliumszint
A PARADIGM-HF vizsgálatban a szakubitril/valzartánnal kezelt betegeknél hyperkalaemiáról 11,6%-nál és 5,4 mmol/l feletti szérum káliumkoncentrációról 19,7%-nál, míg az enalaprillal kezelt betegek esetében 14,0%-nál és 21,1%-nál számoltak be.

Vérnyomás
A PARADIGM-HF vizsgálatban a szakubitril/valzartánnal kezelt betegeknél hypotensióról 17,6%-nál és klinikailag jelentős, alacsony szisztolés vérnyomásról (<90 Hgmm, és a vizsgálat megkezdésétől >20 Hgmm-es csökkenés) 4,76%-nál, míg az enalaprillal kezelt betegek esetében 11,9%-nál és 2,67%-nál számoltak be.

Vesekárosodás
A PARADIGM-HF vizsgálatban vesekárosodásról számoltak be a szakubitril/valzartánnal kezelt betegek 10,1%-ánál és az enalaprillal kezelt betegek 11,5%-ánál.

Gyermekek és serdülők
A PANORAMA-HF vizsgálatban a szakubitril/valzartán biztonságosságát enalaprillal összehasonlítva egy randomizált, aktív kontrollos, 52 hetes vizsgálatban értékelték, amelyben 375, szívelégtelenségben (heart failure, HF) szenvedő, 1 hónapos és < 18 éves közötti életkorú gyermek és serdülő vett részt. A hosszú távú, nyílt elrendezésű, kiterjesztett vizsgálatba (PANORAMA-HF OLE) bevont 215 beteget 2,5 évig (medián érték), de legfeljebb 4,5 évig kezelték. Mindkét vizsgálatban hasonló biztonságossági profilt figyeltek meg, mint felnőtt betegeknél. Az 1 hónapos és < 1 éves korú betegek körében korlátozottan álltak rendelkezésre biztonságossági adatok.

Korlátozottan állnak rendelkezésre biztonságossági adatok közepesen súlyos májkárosodásban, illetve közepesen súlyos vagy súlyos vesekárosodásban szenvedő gyermekeknél és serdülőknél.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Az emberi túladagolására vonatkozóan korlátozott mennyiségű adat áll rendelkezésre. Egészséges felnőtt önkénteseknél 583 mg szakubitril/617 mg valzartán egyszeri adagját és 437 mg szakubitril/463 mg valzartán többszöri adagjait (14 nap) vizsgálták, és azokat jól tolerálták.

A szakubitril/valzartán vérnyomáscsökkentő hatásai miatt a hypotensio a túladagolás legvalószínűbb tünete. Tüneti kezelést kell alkalmazni.

Magas fehérjekötődése miatt nem valószínű, hogy ez a gyógyszer haemodialysissel eltávolítható (lásd 5.2 pont).


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: A renin-angiotenzin rendszerre ható készítmények, angiotenzin-II-receptor-blokkolók (ARB), egyéb kombinációk, ATC kód: C09DX04

Hatásmechanizmus

A szakubitril/valzartán egy angiotenzinreceptor-gátlóra és egy neprilizin-inhibitorra jellemző hatásmechanizmust mutat, azáltal, hogy a prodrug szakubitril aktív metabolitja, az LBQ657 gátolja a neprilizint (neutrális endopeptidáz; NEP), és a valzartán az angiotenzin-II 1-es típusú (AT1) receptorát blokkolja egyidejűleg. A szakubitril/valzartán szívelégtelenségben szenvedő betegeknél mutatkozó, egymást kiegészítő kedvező cardiovascularis hatásai a neprilizin által lebontott peptidek, mint például a natriureticus peptidek (NP) mennyiségének LBQ657 hatása következtében kialakuló növekedésével, valamint az angiotenzin-II hatásának a valzartán általi egyidejű gátlásával magyarázhatók. A natriureticus peptidek a hatásaikat a membránhoz kötött guanilát-ciklázzal összekapcsolt receptorok aktiválásán keresztül fejtik ki, ami a másodlagos hírvivő, ciklikus guanozin-monofoszfát (cGMP) koncentrációjának emelkedését eredményezi, ami vasodilatatiót, natriuresist és diuresist, emelkedett glomerulus filtrációs rátát és fokozott renalis véráramlást, a renin és aldoszteron felszabadulás gátlását, a szimpatikus aktivitás csökkenését, valamint antihypertrophiás és antifibroticus hatásokat okozhat.

A valzartán azáltal gátolja az angiotenzin-II káros cardiovascularis és renalis hatásait, hogy szelektíven blokkolja az AT1-receptort, és ezen kívül gátolja az angiotenzin-II-dependens aldoszteronfelszabadulást is. Ez megelőzi a renin-angiotenzin-aldoszteron rendszer tartós aktivációját, ami vazoconstrictiót, renalis nátrium- és folyadékretenciót, a sejtnövekedés és -proliferáció aktiválódását, valamint következményes maladaptív cardiovascularis remodellinget eredményezhetne.

Farmakodinámiás hatások

A szakubitril/valzartán farmakodinámiás hatásait egyszeri és többszöri dózisok alkalmazása után értékelték egészséges alanyoknál és szívelégtelenségben szenvedő betegeknél, és ezek konzisztensek az egyidejű neprilizin-gátlással és RAAS-blokáddal. Egy, csökkent ejekciós frakciójú (HFrEF) betegekkel végzett, 7 napos, valzartán-kontrollos vizsgálatban a szakubitril/valzartán adása a natriuresis kezdeti emelkedését, emelkedett vizelet cGMP-szintet, illetve a pro-atrialis natriureticus peptid középső szakaszának (MR-proANP) és az agyi natriureticus peptid N-terminális prohormonjának (NT-proBNP) plazmaszint értékének csökkenését eredményezte a valzartánhoz képest. Egy, csökkent ejekciós frakcióval járó szívelégtelenségben szenvedő betegekkel végzett 21 napos vizsgálatban a szakubitril/valzartán a kiindulási szinthez képest szignifikánsan növelte a vizelet atrialis natriureticus peptid (ANP) és a cGMP, valamint a plazma cGMP szintjét, és csökkentette a plazma NT-proBNP, aldoszteron és endothelin-1 szintjét. Blokkolta még az AT1-receptort, amit az emelkedett plazma reninaktivitás és plazma reninkoncentráció bizonyít. A PARADIGM-HF vizsgálatban a szakubitril/valzartán az enalaprilhoz képest csökkentette a plazma NT-proBNP, és növelte a plazma agyi natriureticus peptid (BNP) és a vizelet cGMP szintjét. A PANORAMA-HF vizsgálatban az NT-proBNP szintjének csökkenését figyelték meg a 4. és a 12. héten szakubitril/valzartán alkalmazásakor (40,2% és 49,8%) és enalapril alkalmazásakor (18,0% és 44,9%) a kiindulási értékhez képest. Az NT-proBNP szintje tovább csökkent a vizsgálat ideje alatt, a csökkenés mértéke az 52. héten 65,1% volt szakubitril/valzartán alkalmazásakor és 61,6% volt enalapril alkalmazásakor, a kiindulási értékhez képest. A B-típusú natriureticus peptid nem megfelelő biológiai markere a szívelégtelenségnek a szakubitril/valzartánnal kezelt betegeknél, mivel a BNP egy neprilizin-szubsztrát (lásd 4.4 pont). Az NT-proBNP nem neprilizin-szubsztrát, ezért ez egy megfelelőbb biológiai marker.

Egy egészséges férfi vizsgálati alanyokon a QTc-értékelő alapos klinikai vizsgálatban a szakubitril/valzartán egyszeri dózisainak, 194 mg szakubitril/206 mg valzartán és 583 mg szakubitril/617 mg valzartán, nem volt hatása a szív repolarizációjára.

A neprilizin az agyban és a cerebrospinalis folyadékban (CSF) lévő amiloid-β (Aβ) clearance-ében részt vevő enzimek egyike. A két héten át, napi egyszeri 194 mg szakubitril/206 mg valzartán dózis egészséges vizsgálati alanyoknak történő adása a cerebrospinalis folyadékban lévő Aβ1-38 szintjének emelkedését mutatta, a placebóhoz képest. A cerebrospinalis folyadékban lévő Aβ1-40 és 1-42 koncentrációja nem változott. Ennek a vizsgálati eredménynek a klinikai jelentősége nem ismert (lásd 5.3 pont).

Klinikai hatásosság és biztonságosság

A 24 mg/26 mg-os, a 49 mg/51 mg-os és a 97 mg/103 mg-os hatáserősségeket egyes publikációkban 50, 100 vagy 200 mg-os hatáserősségnek nevezték.

PARADIGM-HF
A PARADIGM-HF elnevezésű, pivotális, III. fázisú vizsgálat egy multinacionális, randomizált, kettős vak vizsgálat volt, amelyben 8442 betegnél hasonlították össze a szakubitril/valzartánt és az enalaprilt, mindkettőt NYHA II-IV. stádiumú és csökkent ejekciós frakciójú (bal kamrai ejekciós frakció [LVEF] ≤40%, később ≤35%-ra módosítva), krónikus szívelégtelenségben szenvedő betegeknek adták, egyéb, a szívelégtelenség kezelésére szolgáló kezelés mellett. Az elsődleges összetett végpont a cardiovascularis halálozás és a szívelégtelenség miatti hospitalizáció volt. A 100 Hgmm-nél alacsonyabb szisztolés vérnyomású, a súlyos fokú vesekárosodásban szenvedő (eGFR <30 ml/perc/1,73 m2), valamint a súlyos fokú májkárosodásban szenvedő betegeket a szűréskor kizárták, és ezért őket prospektív módon nem vizsgálták.

A vizsgálatban való részvétel előtt a betegek jól be voltak állítva a szokásos kezeléssel, amelybe ACE-gátlók/ARB-k (>99%), béta-blokkolók (94%), mineralokortikoid-antagonisták (58%) és diuretikumok (82%) tartoztak. A medián követési időtartam 27 hónap volt, és a betegeket legfeljebb 4,3 évig kezelték.

A betegeknek abba kellett hagyniuk az aktuális ACE-gátló vagy ARB-kezelést, és be kellett lépniük egy szekvenciális, egyszeresen vak bevezetési időszakba, ami alatt naponta kétszer 10 mg enalapril-kezelést kaptak, amit egy egyszeresen vak, napi kétszeri 100 mg szakubitril/valzartán-kezelés követett, melyet naponta kétszer 200 mg-ra emeltek fel (az ez alatt az időszak alatti abbahagyást lásd a 4.8 pontban). Ezután, a vizsgálat kettős vak időszakában, randomizálták őket, ami alatt vagy 200 mg szakubitril/valzartánt vagy 10 mg enalaprilt kaptak, naponta kétszer [szakubitril/valzartán (n =  4209); enalapril (n = 4233)].

A vizsgált populáció átlagéletkora 64 év volt, és 19%-a volt 75 éves vagy idősebb. A randomizációkor a betegek 70%-a NYHA II. stádiumú, 24%-a III. stádiumú, és 0,7%-a IV. stádiumú volt. Az átlagos LVEF 29% volt, és volt 963 beteg (11,4%), akinek a kiindulási bal kamrai ejekciós frakciója >35% és ≤40% volt.

A szakubitril/valzartán-csoportban a betegek 76%-a kapta a céldózist, a napi kétszeri 200 mg-os dózisú kezelést a vizsgálat végén (az átlagos napi dózis 375 mg). Az enalapril-csoportban a betegek 75%-a kapta a céldózist, a napi kétszeri 10 mg-os dózisú kezelést a vizsgálat végén (az átlagos napi dózis 18,9 mg).

A szakubitril/valzartán jobb volt, mint az enalapril, a cardiovascularis eredetű halálozás vagy a szívelégtelenség miatti hospitalizáció kockázatát 21,8%-ra csökkentve, az enalaprillal kezelt betegeknél tapasztalt 26,5%-hoz képest. A cardiovascularis eredetű halálozás vagy a szívelégtelenség miatti hospitalizáció összetett végpont esetén az abszolút kockázatcsökkenés 4,7% volt, önmagában a cardiovascularis eredetű halálozás esetén 3,1%, és önmagában a szívelégtelenség miatti első hospitalizáció esetén 2,8% volt. A relatív kockázatcsökkenés 20% volt az enalaprilhoz viszonyítva (lásd 2. táblázat). Ezt a hatást korán észlelték, és a vizsgálat időtartama alatt mindvégig fennmaradt (lásd 1. ábra). Mindkét összetevő hozzájárult a kockázatcsökkenéshez. A cardiovascularis eredetű halálozás 45%-áért a hirtelen halál felelős, és ez 20%-kal csökkent a szakubitril/valzartánnal kezelt betegeknél, az enalaprillal kezelt betegekhez képest (relatív hazárd [HR] 0,80, p = 0,0082). A cardiovascularis eredetű halálozás 26%-áért az elégtelen pumpafunkció felelős, és ez 21%-kal csökkent a szakubitril/valzartánnal kezelt betegeknél, az enalaprillal kezelt betegekhez képest (HR 0,79, p = 0,0338).

Ezt a kockázatcsökkenést konzekvensen megfigyelték a következők szerinti alcsoportokban: nem, életkor, rassz, földrajzi elhelyezkedés, NYHA stádium (II/III), ejekciós frakció, vesefunkció, az anamnézisben szereplő diabetes vagy hypertonia, korábbi szívelégtelenség kezelése és pitvarfibrillatio.

A szakubitril/valzartán az összmortalitás 2,8%-os, jelentős csökkenésével javította a túlélést (szakubitril/valzartán 17%, enalapril 19,8%). A relatív kockázatcsökkenés 16%-os volt az enalaprilhoz képest (lásd 2. táblázat).

2. táblázat	A kezelés hatása az elsődleges összetett végpontra, annak összetevőire és az összmortalitásra, 27 hónapos medián követési időtartam mellett
	
	Szakubitril/valzartán
N = 4187#
n (%)
	Enalapril
N = 4212#
n (%)
	Relatív hazárd
(95%-os CI)
	Relatív kockázat- csökkenés
	p-érték***

	A CV halálozásból és a szívelégtelenség miatti hospitalizációból álló elsődleges összetett végpont
	914 (21,83)
	1117 (26,52)
	0,80 (0,73; 0,87)
	20%
	0,0000002

	Az elsődleges összetett végpont egyes összetevői

	CV halálozás**
	558 (13,33)
	693 (16,45)
	0,80 (0,71; 0,89)
	20%
	0,00004

	Első, szívelégtelenség miatti hospitalizáció
	537 (12,83)
	658 (15,62)
	0,79 (0,71; 0,89)
	21%
	0,00004

	Másodlagos végpont

	Összmortalitás
	711 (16,98)
	835 (19,82)
	0,84 (0,76; 0,93)
	16%
	0,0005


*	Az elsődleges végpont definíciója a cardiovascularis (CV) eredetű halálozás vagy a szívelégtelenség miatti hospitalizáció első eseményéig eltelt idő volt.
**	A cardiovascularis (CV) eredetű halálozásba beletartozott minden olyan beteg, aki a lezárási időpontig meghalt, tekintet nélkül a korábbi hospitalizációra.
***	Egyoldalas p-érték.
#	Teljes analízis halmaz.

1. ábra	Az elsődleges összetett végpont és a cardiovascularis halálozási komponens Kaplan-Meier-féle görbéje

Előfordulhat, hogy a mesterséges intelligencia által létrehozott tartalom helytelen.]
Szak/Val = szakubitril/valzartán

Korlátozott tapasztalatok állnak rendelkezésre azokról a betegekről, akik jelenleg nem szednek ACE‑gátlót vagy ARB‑t, illetve kis dózisban szedik ezeket a gyógyszereket (ami napi < 10 mg enalaprilnak felel meg). Ezeknél a betegeknél másik, szakubitril/valzartán kombinációt tartalmazó készítményeket kell alkalmazni (lásd még a 4.2 pontot).

Gyermekek és serdülők
Gyermekeknél és serdülőknél a kezeléshez másik, szakubitril/valzartán kombinációt tartalmazó készítményeket kell alkalmazni.

5.2	Farmakokinetikai tulajdonságok

A szakubitril/valzartán kombinációs készítményben lévő valzartán biohasznosulása jobb, mint a forgalomban lévő, egyéb tabletta gyógyszerformákban lévő valzartáné. A szakubitril/valzartán kombinációs készítményben lévő 26 mg, 51 mg és 103 mg valzartán a forgalomban lévő, egyéb tabletta gyógyszerformákban lévő 40 mg, 80 mg és 160 mg valzartánnal egyenértékű.

Felnőttek

Felszívódás
Szájon át történő alkalmazást követően a szakubitril/valzartán kombinációs készítmény valzartánra és a prodrug szakubitrilra disszociál. A szakubitril tovább metabolizálódik az LBQ657 aktív metabolittá. Ezek a plazma csúcskoncentrációkat sorrendben 2 óra, 1 óra és 2 óra múlva érik el. A szakubitril oralis abszolút biohasznosulása a becslések szerint több mint 60% és a valzartáné több mint 23%.

A szakubitril/valzartán napi kétszeri adagolása után a szakubitril, az LBQ657 és a valzartán dinamikus egyensúlyi állapotú szintje három nap alatt alakul ki. Dinamikus egyensúlyi állapotban a szakubitril és a valzartán nem akkumulálódik jelentősen, miközben az LBQ657 akkumulációja 1,6-szeres. Étkezés közben történő adásának nincs klinikailag jelentős hatása a szakubitril, LBQ657 és valzartán szisztémás expozíciójára. A szakubitril/valzartán kombinációs készítmény adható étkezés közben vagy attól függetlenül is.

Eloszlás
A szakubitril, az LBQ657 és a valzartán nagymértékben kötődik a plazmafehérjékhez (94‑97%). A plazma- és a cerebrospinalis folyadék-expozíciók összehasonlítása alapján az LBQ657 korlátozott mértékben (0,28%) átjut a vér-agy gáton. A valzartán átlagos látszólagos eloszlási térfogata 75 l és a szakubitrilé 103 l volt.

Biotranszformáció
A szakubitrilt az 1b és 1c karboxilészterázok azonnal LBQ657-té konvertálják. Az LBQ657 nem metabolizálódik tovább jelentős mértékben. A valzartán minimálisan metabolizálódik, a dózis mindössze 20%-a nyerhető vissza metabolitok formájában. A valzartán egy hidroxil metabolitját azonosították a plazmában, alacsony koncentrációban (<10%).

Mivel a szakubitril és a valzartán CYP450-enzim által mediált metabolizmusa minimális, az olyan gyógyszerekkel történő egyidejű alkalmazása, amelyek hatással vannak a CYP450-enzimekre, várhatóan nem befolyásolja a farmakokinetikai tulajdonságokat.

In vitro metabolizmus vizsgálatok azt mutatják, hogy a CYP450-alapú gyógyszerkölcsönhatások valószínűsége kicsi, mivel a szakubitril/valzartán CYP450-enzimek útján történő metabolizmusa korlátozott. A szakubitril/valzartán nem indukálja vagy gátolja a CYP450-enzimeket.

Elimináció
Szájon át történő alkalmazást követően a szakubitril 52‑68%-a (elsősorban LBQ657 formájában) és a valzartán és metabolitjainak körülbelül 13%-a választódik ki a vizeletbe. A szakubitril 37‑48%-a (elsősorban LBQ657 formájában) és a valzartán és metabolitjainak 86%-a választódik ki a székletbe.

A szakubitril, az LBQ657 és a valzartán sorrendben megközelítőleg 1,43 órás, 11,48 órás és 9,90 órás átlagos eliminációs felezési idővel (t½) eliminálódik a plazmából.

Linearitás/nonlinearitás
A szakubitril, az LBQ657 és a valzartán farmakokinetikai tulajdonságai a 24 mg szakubitril/26 mg valzartán és 97 mg szakubitril/103 mg valzartán közötti dózistartományában megközelítőleg lineárisak voltak.

Különleges betegcsoportok

Idősek
Az LBQ657-expozíció a 65 évesnél idősebb betegeknél 42%-kal, míg a valzartán-expozíció 30%-kal emelkedett a fiatalabb betegeknél észlelthez képest.

Vesekárosodás
Összefüggést észleltek a vesefunkció és az LBQ657 szisztémás expozíciója között az enyhe–súlyos fokú vesekárosodásnál. Az LBQ657-expozíció közepesen súlyos fokú (30 ml/perc/1,73 m2 ≤ eGFR 60 ml/perc/1,73 m2) és súlyos fokú vesekárosodás esetén (15 ml/perc/1,73 m2 ≤ eGFR 30 ml/perc/1,73 m2) 1,4-szer és 2,2-szer magasabb volt, mint enyhe fokú vesekárosodásban szenvedőknél (60 ml/perc/1,73 m2 ≤ eGFR <90 ml/perc/1,73 m2), ami a PARADIGM-HF vizsgálatba bevont legnagyobb betegcsoport volt. A valzartán-expozíció hasonló volt közepesen súlyos és súlyos fokú vesekárosodás esetén, mint enyhe fokú vesekárosodás esetén. Dializált betegekkel nem végeztek vizsgálatokat. Ugyanakkor az LBQ657 és a valzartán nagymértékben kötődik a plazmafehérjékhez, ezért nem valószínű, hogy a dialízis hatékonyan eltávolítaná.

Májkárosodás
Enyhe és közepesen súlyos fokú májkárosodás esetén, a megfelelő egészséges vizsgálati alanyokhoz viszonyítva, a szakubitril-expozíció sorrendben az 1,5-szeresére és a 3,4-szeresére, az LBQ657-expozíció az 1,5‑szeresére és az 1,9-szeresére, és a valzartán-expozíció az 1,2‑szeresére és a 2,1-szeresére növekedett. Ugyanakkor enyhe és közepesen súlyos fokú májkárosodás esetén, a megfelelő egészséges vizsgálati alanyokhoz viszonyítva az LBQ657 szabad koncentrációjának expozíciója sorrendben az 1,47-szorosára és 3,08-szorosára, és a valzartán szabad koncentrációjának expozíciója sorrendben az 1,09-szorosára és 2,20-szorosára növekedett. A szakubitril/valzartánt súlyos májkárosodás esetén, biliaris cirrhosisban vagy cholestasisban szenvedő betegeknél nem vizsgálták (lásd 4.3 és 4.4 pont).

A nem hatása
A szakubitril/valzartán (szakubitril, LBQ657 és valzartán) farmakokinetikai tulajdonságai férfiak és nők esetében hasonlóak.

Gyermekek és serdülők
A szakubitril/valzartán farmakokinetikáját 1 hónapos és <1 éves közötti, valamint 1 év és <18 év közötti életkorú, szívelégtelenségben szenvedő gyermekeknél és serdülőknél elemezték; az eredmény rámutatott, hogy a szakubitril/valzartán farmakokinetikája gyermekek és serdülők, illetve felnőttek körében hasonló.

5.3	A preklinikai biztonságossági vizsgálatok eredményei

A hagyományos – farmakológiai biztonságossági, ismételt adagolású dózistoxicitási, genotoxicitási, karcinogenitási és fertilitási – vizsgálatokból származó nem klinikai jellegű adatok (beleértve a szakubitrillal és valzartánnal külön-külön és/vagy a szakubitril/valzartán kombinációval végzett vizsgálatokat is) azt igazolták, hogy a készítmény alkalmazásakor humán vonatkozásban különleges kockázat nem várható.

Fertilitás, reprodukció és fejlődés
Az organogenesis alatti szakubitril/valzartán-kezelés fokozott embryofoetalis letalitást eredményezett patkányoknál a napi ≥49 mg szakubitril/51 mg valzartán/ttkg dózisokban (az AUC alapján a maximális javasolt humán dózis [MRHD] ≤0,72-szorosa) és nyulaknál a napi ≥4,9 mg szakubitril/5,1 mg valzartán/ttkg dózisokban (a valzartán AUC alapján az MRHD 2-szerese, míg az LBQ657 alapján a 0,03-szorosa). Teratogenitása az anyai toxicitást okozó dózisok alkalmazásakor, kis incidenciával előforduló hydrocephalia esetein alapul, amit nyulaknál, napi ≥4,9 mg szakubitril/5,1 mg valzartán/ttkg szakubitril/valzartán dózisok mellett figyeltek meg. Egy, az anyára nem toxikus dózis (1,46 mg szakubitril/1,54 mg valzartán/ttkg/nap) mellett nyulak foetusainál cardiovascularis rendellenességeket (elsősorban cardiomegaliát) észleltek. Két foetalis szkeletális eltérés (torz sternum szegmentum, sternebra bipartiata ossificatio) enyhe emelkedését észlelték nyulaknál, 4,9 mg szakubitril/5,1 mg valzartán/ttkg/nap-os dózis mellett. A szakubitril/valzartán embryofoetalis mellékhatásai az angiotenzinreceptor-antagonista aktivitásának tulajdoníthatók (lásd 4.6 pont).

Nyulaknál az organogenesis alatti szakubitril-kezelés az anyai toxicitással járó dózisokban (500 mg/ttkg/nap; az LBQ657 AUC-je alapján a maximális javasolt humán dózis 5,7-szerese) embryofoetalis letalitást és embryofoetalis toxicitást (csökkent foetalis testtömeg és szkeletális malformatiók) eredményezett. Az ossificatio enyhe, általános késését figyelték meg >50 mg/ttkg/nap dózis mellett. Ezt a vizsgálati eredményt nem tekintették kórosnak. A szakubitrillal kezelt patkányoknál nem észleltek az embryofoetalis toxicitásra vagy teratogenitásra utaló bizonyítékot. Az embryofoetalis, mellékhatást még nem okozó szint (no observed adverse effect level – NOAEL) a szakubitril esetén legalább napi 750 mg/ttkg volt patkányoknál, és napi 200 mg/ttkg volt nyulaknál (az LBQ657 AUC-je alapján a maximális javasolt humán dózis 2,2-szerese).

A patkányokkal legfeljebb 750 mg/ttkg/nap szakubitril dózisokkal (az AUC alapján az MRHD 2,2-szerese) és a legfeljebb 600 mg/ttkg/nap valzartán dózisokkal (az AUC alapján az MRHD 0,86-szorosa) végzett pre- és posztnatális fejlődési vizsgálatok azt mutatják, hogy az organogenesis, gestatio és lactatio alatt végzett szakubitril/valzartán-kezelés befolyásolhatja az utódok fejlődését és túlélését.

Egyéb preklinikai vizsgálati eredmények

Szakubitril/valzartán
A szakubitril/valzartánnak a cerebrospinalis folyadékban és agyi szövetekben lévő amiloid-β koncentrációkra gyakorolt hatásait fiatal (2‑4 éves), két hétig szakubitril/valzartánnal (napi 24 mg szakubitril/26 mg valzartán/ttkg) kezelt makákók esetén értékelték. Ebben a vizsgálatban a makákóknál csökkentette a cerebrospinalis folyadék Aβ clearance-ét, a cerebrospinalis folyadék Aβ1-40-, 1-42- és 1-38-szintje pedig emelkedett. Ennek megfelelő Aβ-szint emelkedés az agyban nem volt. Egy egészséges önkéntesekkel végzett, 2 hetes humán vizsgálatban nem észlelték a cerebrospinalis folyadék Aβ1-40- és 1-42-szintjének emelkedését (lásd 5.1 pont). Ezen kívül a 39 héten át adott, napi 146 mg szakubitril/154 mg valzartán/ttkg dózissal kezelt makákók esetén nem volt agyi amiloidplakkok jelenlétére utaló bizonyíték. Ugyanakkor a kvantitatív amiloid-tartalmat nem mérték ebben a vizsgálatban.

Szakubitril
A szakubitrillal kezelt fiatal patkányoknál (7‑70 postnatalis nap) csökkenés mutatkozott az életkorfüggő csonttömeg-kialakulásban és a csontelongációban a szakubitril aktív metabolitja, az LBQ657, a gyermekek és serdülők esetében alkalmazott, naponta kétszer 3,1 mg/ttkg-os szakubitril/valzartán klinikai dózisnak megfelelő expozíciójának (AUC) hozzávetőlegesen 2-szeresénél. Nem ismert ezeknek a fiatal patkányoknál megfigyelt jelenségeknek a mechanizmusa, következésképpen azok gyermekekre és serdülőkre vonatkozó jelentősége sem. Egy felnőtt patkányokkal végzett vizsgálat csak minimális, a csont ásványianyag sűrűségére gyakorolt, átmeneti inhibitoros hatást mutatott, de nem mutatott hatást a csontnövekedés semmilyen más, releváns egyéb paraméterére, ami arra utal, hogy a szakubitrilnak normális körülmények között a felnőtt betegpopulációban nincs jelentős hatása a csontokra. Ugyanakkor felnőtteknél nem zárható ki a szakubitril enyhe, a csonttörés gyógyulásának korai fázisára gyakorolt, átmeneti hatása. Gyermekek és serdülők klinikai adatai (PANORAMA-HF vizsgálat) nem szolgáltak bizonyítékkal arra vonatkozóan, hogy a szakubitril/valzartán hatással lenne a testtömegre, testmagasságra, a fej kerületére és a törések arányára. A csontsűrűséget nem mérték a vizsgálatban. A gyermekekre és serdülőkre vonatkozó hosszú távú adatok (PANORAMA-HF OLE) nem szolgáltak bizonyítékkal a szakubitril/valzartán (csont)növekedésre vagy törések arányára gyakorolt káros hatásaira.

Valzartán
A valzartánnal kezelt fiatal patkányoknál (7‑70 postnatalis nap) már a napi 1 mg/ttkg-os, kis dózisok is tartós, irreverzibilis veseelváltozásokat okoztak, amelyek tubularis nephropathiából (amit néha tubularis epithelialis necrosis kísért) és vesemedence-tágulatból álltak. Ezek a veseelváltozások az angiotenzinkonvertálóenzim-gátlók és az angiotenzin-II 1-es típusú receptor-blokkolók várható, felfokozott farmakológiai hatását reprezentálják. Ezeket a hatásokat akkor figyelték meg, ha a patkányokat az életük első 13 napja alatt kezelték. Ez az időszak embernél a 36. gesztációs héttel esik egybe, ami embernél alkalmanként legfeljebb a fogamzás utáni 44. hétig tolódhat ki. A vese funkcionális érése embernél folytonosan megy végbe az első életév során. Ennélfogva nem lehet kizárni, hogy ennek klinikai jelentősége lehet 1 évesnél fiatalabb gyermekek esetén, noha a preklinikai adatok nem jeleznek gyógyszerbiztonsági aggályt 1 évesnél idősebb gyermekek és serdülők esetében.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag:
mikrokristályos cellulóz;
alacsony szubsztitúciós fokú hidroxipropil-cellulóz;
kroszpovidon, A- és B‑típusú;
talkum;
vízmentes kolloid szilícium-dioxid;
magnézium-sztearát.

Filmbevonat:

Sacubitril/Valsartan Stada 24 mg/26 mg filmtabletta
részlegesen hidrolizált poli(vinil-alkohol);
titán-dioxid (E171);
makrogol;
talkum.

Sacubitril/Valsartan Stada 49 mg/51 mg filmtabletta
Sacubitril/Valsartan Stada 97 mg/103 mg filmtabletta
részlegesen hidrolizált poli(vinil-alkohol);
titán-dioxid (E171);
makrogol;
talkum;
vörös vas-oxid (E172);
sárga vas-oxid (E172).

6.2	Inkompatibilitások

Nem értelmezhető.

6.3	Felhasználhatósági időtartam

3 év

6.4	Különleges tárolási előírások

Ez a gyógyszer különleges tárolási hőmérsékletet nem igényel.
A nedvességtől való védelem érdekében az eredeti csomagolásban tárolandó.

6.5	Csomagolás típusa és kiszerelése

oPA/Al/PVC//Al buborékcsomagolásban vagy adagonként perforált buborékcsomagolásban és dobozban.

Sacubitril/Valsartan Stada 24 mg/26 mg filmtabletta
14, 20, 28, 56 vagy 196 filmtablettát tartalmazó dobozokban, valamint 196 (7‑szer 28) filmtablettát tartalmazó gyűjtőcsomagolásban.
14 × 1, 20 × 1, 28 × 1, 56 × 1 vagy 196 × 1 filmtablettát tartalmazó adagonként perforált buborékcsomagolásban és dobozban, valamint 196 (7‑szer 28 × 1) filmtablettát tartalmazó gyűjtőcsomagolásban.

Sacubitril/Valsartan Stada 49 mg/51 mg filmtabletta
Sacubitril/Valsartan Stada 97 mg/103 mg filmtabletta
14, 20, 28, 56, 168 vagy 196  filmtablettát tartalmazó dobozokban, valamint 168 (3‑szor 56) vagy 196 (7‑szer 28) filmtablettát tartalmazó gyűjtőcsomagolásban.
14 × 1, 20 × 1, 28 × 1, 56 × 1 168 × 1 vagy 196 × 1 filmtablettát tartalmazó adagonként perforált buborékcsomagolásban és dobozban, valamint 168 (3‑szor 56 × 1) vagy 196 (7‑szer 28 × 1) filmtablettát tartalmazó gyűjtőcsomagolásban.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésére kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA

STADA Arzneimittel AG
Stadastrasse 2-18
D-61118 Bad Vilbel
Németország


8.	A FORGALOMBA HOZATALI ENGEDÉLY SZÁMA(I) 

[bookmark: _Hlk210199749]Sacubitril/Valsartan Stada 24 mg/26 mg filmtabletta
[bookmark: _Hlk219101297][bookmark: _Hlk218938610]OGYI-T-24757/01	14×	oPA/Al/PVC//Al buborékcsomagolásban
OGYI-T-24757/02	14×1	oPA/Al/PVC//Al adagonként perforált buborékcsomagolásban
OGYI-T-24757/03	20×	oPA/Al/PVC//Al buborékcsomagolásban
OGYI-T-24757/04	20×1	oPA/Al/PVC//Al adagonként perforált buborékcsomagolásban
OGYI-T-24757/05	28×	oPA/Al/PVC//Al buborékcsomagolásban
OGYI-T-24757/06	28×1	oPA/Al/PVC//Al adagonként perforált buborékcsomagolásban
OGYI-T-24757/07	56×	oPA/Al/PVC//Al buborékcsomagolásban
OGYI-T-24757/08	56×1	oPA/Al/PVC//Al adagonként perforált buborékcsomagolásban
OGYI-T-24757/09	196×	oPA/Al/PVC//Al buborékcsomagolásban
OGYI-T-24757/10	196×1	oPA/Al/PVC//Al adagonként perforált buborékcsomagolásban
OGYI-T-24757/11	196× (7×28)	oPA/Al/PVC//Al buborékcsomagolásban (gyűjtőcsomagolás)
OGYI-T-24757/12	196× (7×28×1)	oPA/Al/PVC//Al adagonként perforált buborékcsomagolásban (gyűjtőcsomagolás)

Sacubitril/Valsartan Stada 49 mg/51 mg filmtabletta 
OGYI-T-24757/13	14×	oPA/Al/PVC//Al buborékcsomagolásban
OGYI-T-24757/14	14×1	oPA/Al/PVC//Al adagonként perforált buborékcsomagolásban
OGYI-T-24757/15	20×	oPA/Al/PVC//Al buborékcsomagolásban
OGYI-T-24757/16	20×1	oPA/Al/PVC//Al adagonként perforált buborékcsomagolásban
OGYI-T-24757/17	28×	oPA/Al/PVC//Al buborékcsomagolásban
OGYI-T-24757/18	28×1	oPA/Al/PVC//Al adagonként perforált buborékcsomagolásban
OGYI-T-24757/19	56×	oPA/Al/PVC//Al buborékcsomagolásban
OGYI-T-24757/20	56×1	oPA/Al/PVC//Al adagonként perforált buborékcsomagolásban
OGYI-T-24757/21	168×	oPA/Al/PVC//Al buborékcsomagolásban
OGYI-T-24757/22	168×1	oPA/Al/PVC//Al adagonként perforált buborékcsomagolásban
OGYI-T-24757/23	168× (3×56)	oPA/Al/PVC//Al buborékcsomagolásban (gyűjtőcsomagolás)
OGYI-T-24757/24	168× (3×56×1)	oPA/Al/PVC//Al adagonként perforált buborékcsomagolásban (gyűjtőcsomagolás)
OGYI-T-24757/25	196×	oPA/Al/PVC//Al buborékcsomagolásban
OGYI-T-24757/26	196×1	oPA/Al/PVC//Al adagonként perforált buborékcsomagolásban
OGYI-T-24757/27	196× (7×28)	oPA/Al/PVC//Al buborékcsomagolásban (gyűjtőcsomagolás)
OGYI-T-24757/28	196× (7×28×1)	oPA/Al/PVC//Al adagonként perforált buborékcsomagolásban (gyűjtőcsomagolás)

Sacubitril/Valsartan Stada 97 mg/103 mg filmtabletta
OGYI-T-24757/29	14×	oPA/Al/PVC//Al buborékcsomagolásban
OGYI-T-24757/30	14×1	oPA/Al/PVC//Al adagonként perforált buborékcsomagolásban
OGYI-T-24757/31	20×	oPA/Al/PVC//Al buborékcsomagolásban
OGYI-T-24757/32	20×1	oPA/Al/PVC//Al adagonként perforált buborékcsomagolásban
OGYI-T-24757/33	28×	oPA/Al/PVC//Al buborékcsomagolásban
OGYI-T-24757/34	28×1	oPA/Al/PVC//Al adagonként perforált buborékcsomagolásban
OGYI-T-24757/35	56×	oPA/Al/PVC//Al buborékcsomagolásban
OGYI-T-24757/36	56×1	oPA/Al/PVC//Al adagonként perforált buborékcsomagolásban
OGYI-T-24757/37	168×	oPA/Al/PVC//Al buborékcsomagolásban
OGYI-T-24757/38	168×1	oPA/Al/PVC//Al adagonként perforált buborékcsomagolásban
OGYI-T-24757/39	168× (3×56)	oPA/Al/PVC//Al buborékcsomagolásban (gyűjtőcsomagolás)
OGYI-T-24757/40	168× (3×56×1)	oPA/Al/PVC//Al adagonként perforált buborékcsomagolásban (gyűjtőcsomagolás)
OGYI-T-24757/41	196×	oPA/Al/PVC//Al buborékcsomagolásban
[bookmark: _GoBack]OGYI-T-24757/42	196×1	oPA/Al/PVC//Al adagonként perforált buborékcsomagolásban
OGYI-T-24757/43	196× (7×28)	oPA/Al/PVC//Al buborékcsomagolásban (gyűjtőcsomagolás)
OGYI-T-24757/44	196× (7×28×1)	oPA/Al/PVC//Al adagonként perforált buborékcsomagolásban (gyűjtőcsomagolás)


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. június 25.


10.	A SZÖVEG ELLENŐRZÉSÉNEK DÁTUMA

2026. június 25.
OGYÉI/70907/2023
OGYÉI/70908/2023
OGYÉI/70909/2023

